COM7 หรือได้ไม่คุ้มเสีย..?
เป็นที่น่าแปลกใจ !! เมื่อผู้ถือหุ้นใหญ่ “สุระ คณิตทวีกุล” และผู้บริหาร บริษัท คอมเซเว่น จำกัด (มหาชน) หรือ COM7 ขายหุ้นออกมา แต่..ราคาหุ้นกลับวิ่งสวนซะงั้น ??
10 ก.ค. 2562

สำนักข่าวรัชดา
เป็นที่น่าแปลกใจ !! เมื่อผู้ถือหุ้นใหญ่ “สุระ คณิตทวีกุล” และผู้บริหาร บริษัท คอมเซเว่น จำกัด (มหาชน) หรือ COM7 ขายหุ้นออกมา แต่..ราคาหุ้นกลับวิ่งสวนซะงั้น ??
เมื่อวันอังคารที่ 9 ก.ค.ที่ผ่านมา ทำราคาสูงสุดของวันที่ 24.70 บาท ก่อนปิดตลาดที่  24.50 บาท บวกเพิ่มขึ้น 1.90 บาท หรือคิดเป็นเพิ่มขึ้น 8.41% ด้วยมูลค่าการซื้อขาย 1.32 ล้านบาท
ก่อนที่ราคาจะย่อตัวในวันถัดมา…
โดยเป็นการขาย Big Lot จำนวน 70.50 ล้านหุ้น มูลค่า 1,510 ล้านบาท ในราคาเฉลี่ย 21.43 บาท ให้แก่นักลงทุนทั่วไป จำนวน 11.50 ล้านหุ้น และขายให้บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS จำนวน 59 ล้านหุ้น
ส่งผลให้ BTS ขึ้นมาเป็นผู้ถือหุ้นอันดับ 5 ของ COM7 ในสัดส่วน 4.92% ทันที…
ซึ่งการที่คนเข้ามารับเป็นกลุ่ม BTS ทำให้ถูกคาดหวังในเชิงบวกค่อนข้างสูง
โดยเฉพาะเรื่องการ Synergy ธุรกิจระหว่างกัน
แต่…จะว่าไป BTS เข้ามาถือหุ้นแค่ 4.92% จะ Synergy ธุรกิจอะไรกันได้ ??
ในมุมของ COM7 อาจได้เห็นร้านในเครือข่ายไปเปิดสาขาบนสถานีรถไฟฟ้าบีทีเอส การนำสินค้าพวกแอคเซสเซอรี่ต่าง ๆ ไปขายในร้านลอว์สัน-108 ที่จะเปิดให้บริการบนสถานีรถไฟฟ้าบีทีเอส รวมถึงแผนการตลาดทำโปรโมชั่นร่วมกัน
ฟาก BTS อาจใช้สาขาที่อยู่ภายใต้การบริหารของ COM7 ปัจจุบันมี 662 สาขา เป็นจุดบริการเคอรี่ เอ็กซ์เพรส
แต่…อีกมุมหนึ่งเมื่อผู้ถือหุ้นใหญ่มีการขายหุ้นออกมาเรื่อย ๆ ก็ชวนให้คิดว่า ถ้าบริษัทดีจริง ? ทำไมถึงขาย ?
แม้สุระจะออกมานั่งยันนอนยันว่า จะไม่ขายหุ้นออกมาอีกแล้ว แต่ก็ไม่อาจรับประกันได้ !!
การที่เจ้าของและในฐานะผู้ถือหุ้นใหญ่เดิมหลังขาย IPO เคยถือหุ้นสัดส่วน 32.7% ทยอยขายหุ้นอย่างต่อเนื่องจนเหลือถือแค่ 25.05% อาจทำให้ความกระตือรือร้นในการสร้างมูลค่าเพิ่มให้กับบริษัทลดน้อยลง
อาจจะทำให้การเติบโตของ COM7 ที่เคยโตต่อเนื่องมาโดยตลอด…
ปี 2558 มีกำไรสุทธิ 268 ล้านบาท จากรายได้รวม 14,991 ล้านบาท ปี 2559 มีกำไรสุทธิ 406 ล้านบาท จากรายได้รวม 17,211 ล้านบาท ปี 2560 มีกำไรสุทธิ 608 ล้านบาท จากรายได้รวม 22,584 ล้านบาท ปี 2561 มีกำไรสุทธิ 891 ล้านบาท จากรายได้รวม 27,982 ล้านบาท
ล่าสุดไตรมาส 1/62 มีกำไรสุทธิ 250 ล้านบาท เพิ่มขึ้น 43% จากช่วงเดียวกันของปีก่อนที่มีกำไรสุทธิ 174 ล้านบาท และมีรายได้รวม 7,635 ล้านบาท เพิ่มขึ้น 18.1% จากช่วงเดียวกันของปีก่อนที่มีรายได้รวม 6,466 ล้านบาท
จากนี้ไปจะมีข้อจำกัดในการโตหรือไม่ ??
ที่เลวร้ายไปกว่านั้น “สุระ” จะขายหุ้นออกมาอีกหรือเปล่า ??
เนื่องจากเหตุการณ์ลักษณะนี้เคยเกิดขึ้นมาแล้วกับหุ้นหลาย ๆ ตัว
ที่เห็นชัดก็กรณีของหุ้นที่นำหน้าด้วยตัว B…เดิมจัดว่าเป็นหุ้น Growth Stock
แต่พอผู้ถือหุ้นใหญ่ขายหุ้นออกมา (ได้เงินก้อนโตเข้ากระเป๋า) ทำให้บริษัทมีข้อจำกัดในการโต
จนปัจจุบันเกือบกลายสภาพเป็นหุ้นตายซากไปล่ะ
เกรงว่า COM7 จะเดินซ้ำรอยหุ้นเหล่านั้นนะสิ
เดี๋ยวจะหาว่าไม่เตือน..!!
…อิ อิ อิ…